## Program stambenog zbrinjavanja povratnika - bivših nositelja stanarskog prava na stanovima izvan područ­ja posebne državne skrbi

### NN 96/2006 (30.8.2006.), Program stambenog zbrinjavanja povratnika - bivših nositelja stanarskog prava na stanovima izvan područ­ja posebne državne skrbi

# VLADA REPUBLIKE HRVATSKE

**2219**

Na temelju članka 30. stavka 3. Zakona o Vladi Republike Hrvatske (»Narodne
novine«, br. 101/1998, 15/2000, 117/2001, 199/2003i 30/2004), Vlada Republike
Hrvatske je na sjednici održanoj 25. kolovoza 2006. godine donijela

## ZAKLJUČAK

### O PROVEDBI PROGRAMA STAMBENOG ZBRINJAVANJA POVRATNIKA – BIVŠIH NOSITELJA STANARSKOG PRAVA NA STANOVIMA IZVAN PODRUČJA POSEBNE DRŽAVNE SKRBI

1. Stanovi za stambeno zbrinjavanje povratnika, sukladno Zaključku o načinu
stambenog zbrinjavanja povratnika, koji nisu vlasnici kuće ili stana, a živjeli
su u stanovima u društvenom vlasništvu (bivši nositelji stanarskog prava) na
područjima Republike Hrvatske, koja su izvan područja posebne državne skrbi
(»Narodne novine«, br. 100/2003, 179/2004 i 79/2005), osigurat će se izgradnjom
stanova na državnom zemljištu prema Zakonu o društveno poticanoj stanogradnji
(»Narodne novine«, br. 109/2001 i 82/2004), a sukladno Programu stambenog
zbrinjavanja bivših nositelja stanarskog prava na stanovima izvan područja
posebne državne skrbi (u daljnjem tekstu: Program), koji je sastavni dio ovoga
Zaključka.
Prihvaća se Program iz stavka 1. ove točke, na način da se do kraja 2006. godine
započne s pripremnim radnjama, a do kraja 2011. godine izvrši izgradnja 3600
stanova za najam po modelu »Javno-privatnog partnerstva«, sukladno Smjernicama
za primjenu ugovornih oblika javno-privatnog partnerstva, koje je prihvatio
Hrvatski sabor, 7. srpnja 2006. godine.
Ostatak do potrebnog broja stanova, koji neće biti osigurani u organiziranoj
izgradnji, kupit će se na tržištu.
2. Potreban broj stanova za provedbu Programa iz točke 1. ovog Zaključka gradit
će se, u pravilu, na zemljištu u vlasništvu Republike Hrvatske.
Ukoliko se zbog prostornih uvjeta na potrebnim lokacijama ne mogu graditi
stanovi ili na tim lokacijama nema zemljišta u državnom vlasništvu, Republika
Hrvatska će kupiti zemljište po tržišnoj cijeni, ali ne većoj od 140 €/m2 neto
korisne površine stana.
3. Program se provodi na način da se aktiviraju privatna sredstva po modelu
»Javno-privatnog partnerstva«.
Republika Hrvatska se obvezuje najpovoljnijem partneru plaćati najam za stanove
u kojima će stanovati bivši nositelji stanarskih prava-povratnici, a koji će
biti izabran po javnom natječaju po najpovoljnijim uvjetima za Republiku
Hrvatsku.
4. Za provedbu Programa, Vlada Republike Hrvatske obvezuje se osigurati potrebna
sredstva u državnom proračunu, na poziciji Ministarstva mora, turizma, prometa i
razvitka, a prema prikazanom u Programu iz točke 1. ovog Zaključka.
5. Zadužuje se Ministarstvo mora, turizma, prometa i razvitka da utvrdi potrebe
i lokacije za izgradnju stanova za provedbu Programa iz točke 1. ovog Zaključka,
te provede postupak i donese odgovarajuća rješenja o priznavanju prava na
stambeno zbrinjavanje po podnesenim zahtjevima povratnika, sukladno točkama 1. i
2. Zaključka o načinu stambenog zbrinjavanja povratnika koji nisu vlasnici kuće
ili stana, a živjeli su u stanovima u društvenom vlasništvu (bivši nositelji
stanarskog prava) na područjima Republike Hrvatske, koja su izvan područja
posebne državne skrbi.
6. Zadužuje se Ministarstvo zaštite okoliša, prostornog uređenja i graditeljstva
da, u suradnji s Agencijom za pravni promet i posredovanje nekretninama,
organizira i uredi građevinsko zemljište u državnom vlasništvu, odnosno izvrši
kupnju zemljišta ako se zbog urbanističkih uvjeta na državnom zemljištu ne mogu
graditi stanovi ili ako na potrebnim lokacijama nema zemljišta u državnom
vlasništvu.
7. Zadužuje se Ministarstvo zaštite okoliša, prostornog uredenja i graditeljstva
da, u suradnji s Agencijom za pravni promet i posredovanje nekretninama, nakon
utvrđenih stvarnih potreba po Ministarstvu mora, turizma, prometa i razvitka,
raspiše javni poziv za odabir tvrtke Partnera do kraja 2006. godine i organizira
izgradnju stanova iz točke 1. ovog Zaključka, te zaključi ugovore o najmu stana
sa zaštićenom najamninom s korisnicima stanova (povratnicima), sukladno rješenju
o priznavanju prava na stambeno zbrinjavanje iz točke 5. ovog Zaključka.
8. Zadužuje se Ministarstvo zaštite okoliša, prostornog uređenja i graditeljstva
da, u suradnji s Agencijom za promet i posredovanje nekretninama, sukladno
stavku 3. točki 1. ovog Zaključka izvrši kupnju potrebnog broja stanova koji
neće biti osigurani u organiziranoj izgradnji provedbe Programa, u dijelu
Programa oko ugovaranja izgradnje.
9. Ovaj Zaključak stupa na snagu danom objave u »Narodnim novinama«.

Klasa: 019-04/02-02/09
Urbroj: 5030114-06-I
Zagreb, 25. kolovoza 2006.

Potpredsjednica Vlade
i ministrica obitelji, branitelja i međugeneracijske
solidarnosti
**Jadranka Kosor, dipl. iur**., v. r.

PROGRAM STAMBENOG ZBRINJAVANJA BIVŠIH NOSITELJA STANARSKOG PRAVA NA STANOVIMA
IZVAN PODRUČJA POSEBNE DRŽAVNE SKRBI

PLAN POTREBA

Ministarstvo mora, turizma, prometa i razvitka prikupilo je zahtjeve za povrat
od izbjeglih građana koji su prije stanovali u društvenim stanovima. Potrebe po
županijama su sljedeće:

> > > POTREBA PO ŽUPANIJAMA

|  |  |  |  |
| --- | --- | --- | --- |
|  |  | POTREBE | ORGANIZIRANA  GRADNJA |
| 1. | Zagrebačka županija | 64 zahtjeva |  |
| 2. | Krapinsko-zagorska | 1 |  |
| 3. | Sisačko-moslavačka | 446 | 446 |
| 4. | Karlovačka | 583 | 583 |
| 5. | Varaždinska | 20 |  |
| 6. | Koprivnička | 11 |  |
| 7. | Bjelovarsko-bilogorska | 78 |  |
| 8. | Primorsko-goranska | 317 | 317 |
| 9. | Ličko-senjska | 69 |  |
| 10. | Virovitičko-podravska | 78 |  |
| 11. | Požeško-slavonska | 73 |  |
| 12. | Brodsko-posavska | 111 |  |
| 13. | Zadarska | 316 | 316 |
| 14. | Osječko-baranjska | 701 | 701 |
| 15. | Šibensko-kninska | 114 | 114 |
| 16. | Vukovarsko-srijemska | 131 |  |
| 17. | Splitsko-dalmatinska | 324 | 324 |
| 18. | Istarska | 160 | 160 |
| 19. | Dubrovačko-neretvanska | 136 |  |
| 20. | Grad Zagreb | 692 | 692 |
|  | Ukupno | 4.425 zahtjeva | 3.653 stanova |

Narečene potrebe se još provjeravaju u Ministarstvu mora,
turizma, prometa i razvitka te prema sadašnjem stanju potrebno je okvirno
izgraditi, odnosno kupiti oko 4.000 stanova.
Program stambenog zbrinjavanja povratnika pretpostavlja da će se graditi u
organiziranoj gradnji u onim županijama u kojima su potrebe veće od sto stanova,
a gdje su manje od sto ili gdje nema zemljišta kupovalo bi se na tržištu
stanova.
Planira se u organiziranoj izgradnji graditi 3.600 stanova, odnosno 194.860 m2
stambenog prostora ili oko 120 stambenih objekata.
Kupnjom stanova na tržištu osiguralo bi se 400 stanova.

STANDARD STANOVANJA

Struktura i opremljenost stanova za potrebe organizirane izgrad­nje utvrđuju se
sukladno Pravilniku o minimalnim tehničkim uvjetima za projektiranje i gradnju
stanova iz Programa društveno poticane stanogradnje (»Narodne novine«, broj
106/2004)
 **A/ ORGANIZIRANA IZGRADNJA – REALIZACIJA PROGRAMA POMOĆU PRIVATNOG KAPITALA
(JAVNO-PRIVATNO PARTNERSTVO)**

ZEMLJIŠTE ZA GRADNJU STANOVA

Objekti bi se gradili isključivo na zemljištu u državnom vlasništvu (npr.: vojne
nekretnine) i to u početku na sljedećim lokacijama:
• KARLOVCU
• OSIJEKU
• PETRINJI
• PULI
• RIJECI
• SISKU
• SPLITU
• ZADRU
• ZAGREBU
Pod pretpostavkom da se zbog urbanističkih uvjeta ne mogu graditi stanovi ili da
na lokacijama nema zemljišta u vlasništvu države, zemljište bi se otkupljivalo
od jedinica lokalne samouprave ili fizičkih i pravnih osoba po tržnoj cijeni,
ali ne većoj od 140 €/m2 neto korisne površine stana.

ROK ZA PRIBAVLJANJE ZEMLJIŠTA I IZRADU POTREBNE DOKUMENTACIJE

Planirano pripremno vrijeme od pribavljanja zemljišta do izrade idejnih rješenja
za potrebe lokacijske dozvole je od 6 mjeseci u manjim sredinama do godinu dana
u velikim gradovima.
Pripremno razdoblje podrazumijeva vrijeme za rješavanje imovinsko-pravnih
odnosa, rješavanje prostorno planske dokumentacije obzirom da dio zemljišta
treba postati građevinsko za što je potrebno izmijeniti postojeću prostorno
plansku dokumentaciju, zatim opremanje zemljišta za izgradnju potrebnom
infrastrukturom i opremom za stambenu izgradnju i dr.

ROK ZA PROVEDBU PROGRAMA – IZGRADNJA OBJEKATA

Planirani rok za provedbu Programa, odnosno izgradnju stanova je 2006. do 2011.
godine prema sljedećoj dinamici:
2006.     0 stana
2007.     180 stanova
2008.     936 stanova
2009.     1.008 stanova
2010.     1.008 stanova
2011.     468 stana.

NAČIN PROVEDBE PROGRAMA

Zbog nemogućnosti državnog proračuna da u sljedećih 5 godina izdvoji potrebna
sredstva za izgradnju stanova Programom bi se realizirao uz aktiviranje
privatnog kapitala po jednom od poznatih modela i to kroz financiranje putem
operativnog lizinga, odnosno sukladno Smjernicama za primjenu ugovornih oblika
javno-privatnog partnerstva, koje je prihvatio Hrvatski sabor, 7. srpnja
2006.godine.
Država bi troškove izgradnje otplaćivala s odgodom iz proračuna i to u roku od
25 godina. Na kraju otplate stanovi postaju imovina Republike Hrvatske.

ORGANIZACIJA PROVOĐENJA PROGRAMA

Prema ovom Programu, Ministarstvo mora, turizma, prometa i razvitka je zaduženo
da iskaže točne potrebe i lokacije gdje se planiraju graditi stanovi za
povratnike, odnosno provede postupke i donese odgovarajuća rješenja o
priznavanju prava na stambeno zbrinjavanje povratnika.
Ministarstvo zaštite okoliša, prostornog uređenja i graditeljstva putem Agencije
za pravni promet i posredovanje nekretninama (APN) organizirat će sve pripremne
radnje oko provedbe Programa stambenog zbrinjavanja povratnika, kao i eventualnu
kupovinu građevinskog zemljišta potrebnu za izgradnju stanova.
APN će organizirati sve poslove i odnose s budućim zaštićenim najmoprimcima,
organizirati detaljno godišnje i višegodišnje planiranje za pojedine lokacije i
objekte, raspisati javni poziv (temeljem Idejne projektne dokumentacije) za
odabir tvrtke PARTNERA s osnovnim kriterijem da je visina financijskih troškova
kamata i naknada što niža, te reference u takvom poslu. Zatim, izvršit će
kontrolu usklađenosti dokumentacije s Pravilnikom, obavljati poslove oko
praćenja izgradnje objekata i kontrolu opremanja, sukladno s minimalnim
standardima, organizirati naplatu zaštićene najamnine, te otplatu prispjelih
obaveza iz proračuna Republike Hrvatske.

STAMBENI STATUS POVRATNIKA

Povratnici budući stanari koji će imati pravo na stan bit će u statusu
zaštićenog najmoprimca i plaćati će zaštićenu najamninu, sukladno Uredbi o
uvjetima i mjerilima za utvrđivanje zaštićene najamnine (»Narodne novine« br.
40/97 i 117/2005). Visina zaštićene najamnine može se tijekom vremena mijenjati
odlukom nadležnog ministra. Danas najamnina iznosi 2,54 kn/m2 stana. Isto tako,
najmoprimci će plaćati ostala davanja vezano na komunalne usluge i druga davanja
(utrošak struje, vode i odvodnje, cijenu grijanja, odvoz otpada, komunalnu
naknadu i dr.).

PROCJENA TROŠKA

Izračun potrebnih sredstava za planiranu izgradnju stanova glede provedbe
Programa stambenog zbrinjavanja povratnika temelji se na sljedećim ulaznim
parametrima:

*Ulazni parametri za izračun:*

IZGRADNJA STANOVA PO MODELU »JPP«

|  |  |
| --- | --- |
| Cijena komunalne infrastrukture | 140 €/m2 |
| Cijena građenja i projektna dokumentacija | 800 €/m2 |
| Ukupna cijena građenja | 940 €/m2 |
| Visina prosječne kamatne stope zajedno s troškovima na tržištu kapitala je | 5,4% |
| Ročnost otplate bankovnih sredstava | 25 godina |

OSTALI TROŠKOVI

Ostali troškovi koji su uključeni u procjenu koštanja ovog Programa su:
– Troškovi održavanja i uporabe građevina,
– Troškovi zamjene istrošenih materijala (veliki popravci).

PRIHOD

Planira se prihod od zaštićene najamnine koju će budući najmoprimci plaćati, a
danas ona iznosi 2,54 kn/m2 stana.

KUPNJA STANOVA NA TRŽIŠTU

Na slobodnom tržištu stanova kupovali bi se stanovi koji se ne grade prema
modelu JPP, a to su stanovi koji se nalaze uglavnom u malim sredinama.
Predvidiva prosječna kupovna cijena iznosi 1.280 €/m2 ili 9.350 kuna/m2, a
planira se utrošiti za oko 400 stanova, 201,8 milijuna kuna u sljedećih 5 godina
ili godišnje 40,4 milijuna kuna.

ZAJEDNIČKA IZGRADNJA STANOVA S JLS-ima

U provedbi ovog Programa ostavlja se mogućnost umjesto da država plati komunalnu
infrastrukturu predloži jedinicama lokalne samouprave da se troškovi izgradnje
za infrastrukturu mogu kompenzirati sa stanovima. To znači da jedinice lokalne
samouprave mogu izgraditi komunalnu infrastrukturu, a država će financirati
ekvivalentnu izgradnju oko 600 do 650 stanova, koji će nakon otplate postati
vlasništvo jedinica lokalne samouprave i koje stanove će prema svojim
kriterijima davati u najam.

ZAKLJUČAK

Programom stambenog zbrinjavanja povratnika obuhvaćena je izgradnja i kupovina
oko 4.000 stanova ili približno oko 200.000 m2 stambenog prostora u sljedećih
pet godina. Za provedbu Programa bit će zaduženo Ministarstvo mora, turizma,
prometa i razvitka, Ministarstvo zaštite okoliša, prostornog uređenja i
graditeljstva i Agencija za pravni promet i posredovanje nekretninama.
Za provođenje ovog Programa potrebno je u državnom proračunu Republike Hrvatske
osigurati:

PRIKAZ TROŠKOVA U PROMATRANOM RAZDOBLJU OD 25. g.

|  |  |  |  |  |
| --- | --- | --- | --- | --- |
|  |  |  | JPP |  |
| 1 | Troškovi izgradnje | | 183.168.400,00 € | 1.337.129.320,00 kn |
| 1.1 | 5,40% | Ukupna kamata na kreditiranje | 159.361.140,56 € | 1.163.336.326,07 kn |
| 2 | Troškovi održavanja i uporabe građevine | | 87.462.911,00 € | 638.479.250,30 kn |
| 3 | Troškovi zamjene istrošenih materijala \_\_\_\_\_\_\_\_\_\_\_\_\_ | | 11.006.800,30 € | 80.349.642,18 kn |
|  |  |  | 440.999.251,86 € | 3.219.294.538,55 kn |
| 4 | Zaštićena najamnina | \_\_\_\_\_\_\_\_\_\_\_\_\_ | 19.875.720,00 € | 145.092.756,00 kn |
|  |  | UKUPNI TROŠKOVI | 421.123.531,86 €  ROČNOST | 3.074.201.782,55 kn  25 |
|  |  |  |
|  | UKUPNI TROŠKOVI MJESEČNO | | 1.403.745,11 € | 10.247.339,28 kn |
|  | UKUPNI PROS. TROŠKOVI GODIŠNJE | | 16.844.941,27 €  7,20 € | 122.968.071,30 kn  m2 NKP stana |
|  |  |  |
| POTREBNO OSIGURATI U DRŽ. PRORAČUNU ZA A/  TOČKU 1 i 1.1 | | | | |
|  | 2006 |  | 0 | 0,00 kn |
|  | 2007 |  | 705.338,30 € | 5.148.969,56 kn |
|  | 2008 |  | 4.373.097,44 € | 31.923.611,30 kn |
|  | 2009 |  | 8.322.991,90 € | 60.757.840,86 kn |
|  | 2010 |  | 12.272.886,36 € | 89.592.070,42 kn |
|  | 2011 do 2032 | | 14.106.765,93 € | 102.979.391,29 kn |
|  | 2033 |  | 14.106.765,93 € | 102.979.391,29 kn |
|  | 2032 |  | 13.401.427,63 € | 97.830.421,72 kn |
|  | 2033 |  | 9.028.330,19 € | 65.906.810,42 kn |
|  | 2034 |  | 705.338,30 € | 5.148.969,56 kn |
|  | 2035 |  | 0,00 € | 0,00 kn |
|  |  |  |  |  |
| POTREBNO OSIGURATI U DRŽ. PRORAČUNU ZA  B/ TOČKE 2 i 3   umanjeno za 4 | | | | |
|  | 2006 |  | 0,00 € | 0,00 kn |
|  | 2007 |  | 157.187,98 € | 1.147.472,27 kn |
|  | 2008 |  | 974.565,49 € | 7.114.328,09 kn |
|  | 2009 |  | 1.854.818,19 € | 13.540.172,82 kn |
|  | 2010 |  | 2.735.070,90 € | 19.966.017,55 kn |
|  | 2011 do 2032 | | 3.143.759,65 € | 22.949.445,46 kn |
|  | 2033 |  | 3.143.759,65 € | 22.949.445,46 kn |
|  | 2032 |  | 3.143.759,65 € | 22.949.445,46 kn |
|  | 2033 |  | 3.143.759,65 € | 22.949.445,46 kn |
|  | 2034 |  | 3.143.759,65 € | 22.949.445,46 kn |
|  | 2035 |  | 3.143.759,65 € | 22.949.445,46 kn |
|  | Troškovi održ. i uporabe | | 1,34 € | m2 NKP stana |
| UKUPNO »A« i »B« | | | | |
|  | 2006 |  | 0,00 € | 0,00 kn |
|  | 2007 |  | 862.526,28 € | 6.296.441,84 kn |
|  | 2008 |  | 5.347.662,93 € | 39.037.939,39 kn |
|  | 2009 |  | 10.177.810,09 € | 74.298.013,68 kn |
|  | 2010 |  | 15.007.957,26 € | 109.558.087,97 kn |
|  | 2011 do 2032 | | 17.250.525,58 € | 125.928.836,75 kn |
|  | 2033 |  | 17.250.525,58 € | 125.928.836,75 kn |
|  | 2032 |  | 16.545.187,29 € | 120.779.867,18 kn |
|  | 2033 |  | 12.172.089,85 € | 88.856.255,88 kn |
|  | 2034 |  | 3.849.097,95 € | 28.098.415,02 kn |
|  | 2035 |  | 3.143.759,65 € | 22.949.445,46 kn |

Za kupnju stanova na tržištu koji se neće graditi kao »JPP«
godišnje je potrebno osigurati oko 40,4 milijuna kuna u sljedećih pet godina.
S plaćanjem ostalih obveza potrebno je u prvih pet godina osigurati od minimalno
46,7 milijuna kuna do maksimalno 166,3 milijuna kuna.
Nakon 2011. godine (25 g.) potrebno je osigurati u državnom proračunu Republike
Hrvatske samo za plaćanje »JPP« prosječno oko 122,97 milijuna kuna.

Ostalo, NN 96/2006-2219
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)